>> סוכנות דירוג האשראי מודי'ס הורידה את דירוג האשראי של יוון בשלוש רמות, מחשש שיוון תיקלע לחדלות פירעון. מודי'ס הורידה את הדירוג מ-Ba1 ל-B1, ואמרה שההורדה נובעת מאטיותה של יוון ביישום הרפורמות לצמצום הגירעון. בנוסף, ציינה מודי'ס את אי הוודאות השורר עדיין בנוגע לתמיכה ביוון לאחר 2013, ואת הסכנה הגוברת שבהגעה לחדלות פירעון.
"הסוכנות מאמינה שהסבירות לחדלות פירעון התגברה מאז הורדת הדירוג האחרונה ביוני 2010", נכתב בהודעת מודי'ס. מאז ההורדה הקודמת, לאג"ח היווניות יש דירוג של אג"ח זבל במודי'ס.
בתגובה להודעה, האשימה ממשלת יוון את סוכנות הדירוג בכך שנהגה בפזיזות כשהורידה את הדירוג, ואמרה כי ההורדה לחלוטין אינה מוצדקת, ונעשתה תוך התעלמות מההתקדמות הרבה שעשתה יוון בחודשים האחרונים. "בתקופה שבה הכלכלה העולמית פגיעה ואמון השווקים במצב רגיש, החלטות דירוג לא מאוזנות ולא מוצדקות כמו זו של מודי'ס עלולות להזיק לנבואות שמגשימות את עצמן, ומחזקות את הטענות לכך שיש צורך ברגולציה הדוקה יותר על סוכנויות דירוג האשראי עצמן", אמר שר האוצר היווני, יורגוס פפקונסטנטינו.
במסחר בשוק אג"ח הממשלתיות נרשמו אתמול ירידות בעקבות המהלך של מודי'ס, והתשואות עלו: אג"ח ל-10 שנים של יוון הוסיפו 0.09% לתשואה, שהגיעה ל-12%; התשואה של פורטוגל עלתה ב-0.1% ל-7.39%; ואילו התשואה של ספרד ירדה ב-0.1% ל-5.35%. בתשואות של הממשלות הנחשבות בטוחות יחסית, בריטניה ירדה ב-0.04% לתשואת האג"ח ל-10 שנים שלה, ל-3.63%; וגרמניה נותרה ללא שינוי - 3.26%.
הפער בין התשואה על האג"ח היווניות לעשר שנים לבין מקבילותיהן הגרמניות, עלה ב-0.04% ל-8.77%. בינואר הגיע הפער לשיא של 9.74%. עם הורדת הדירוג והתייקרות הנפט, בורסות אירופה רשמו ירידות שערים. מדד יורוסטוקס 50 ירד ב-0.6%; לונדון ירדה ב-0.3% ופרנקפורט ירדה ב-0.2%.
מודי'ס אמרה שהיא עשויה להוריד שוב את דירוג האשראי של יוון אם מחויבות הממשלה לרפורמות תדעך, אך הוסיפה שהיא עשויה גם להעלות את הדירוג אם החששות מחדלות פירעון יתפוגגו, או שמצב הגירעון של יוון יתייצב.
מנהיגי האיחוד האירופי ייפגשו בבריסל ב-24-25 במארס, כדי להגיע להסכם לגבי אמצעים לטיפול במשבר החוב באזורי, שהוביל לחילוצן של יוון ואירלנד. יוון קיוותה שהאמצעים יאפשרו לה להשתמש בקרן היציבות הפיננסית של אירופה לרכישת אג"ח שלה, ושהריבית על חילוצה תופחת - אך תקוות אלה נגוזו בשל התנגדות גרמניה לכך.